गुप्तचरी ने पूछा- ‘तब इसमें अच्छी बात क्या है, बहन?’ दुर्मति ने कहा- ‘बहन! मुझसे यह नहीं देखा जाता कि मेरे केवल कन्या रहे और उसके पुत्र हो जाये। इस पुत्र के कट जाने पर मेरे तो कन्या रहेगी ही, पर उसके पुत्र नहीं रहेगा। इसी से मुझे प्रसन्नता है।’ गुप्तचरी ने बातों-बातों में यह भी पता लगा लिया कि इसकी कन्या किस ग्राम में है और किस स्त्री के पास है तथा यह सारा समाचार विक्रमादित्य को सुनाया। राजा ने गुप्तरूप से अपने कर्मचारी भेजकर उस कन्या को और जिस स्त्री के पास वह थी, उसे बुलवा लिया और दुर्मति से अलग ठहरा दिया।